AlexejDobrolubov/national_council_slovak_2010 huggingface dataset:
20. schôdza NR SR - 1.deň - B. popoludní
Dátum: 2024-09-12
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

280. Ďakujem veľmi pekne, kolegovia, že ste si našli čas a reagovali ste na moje vystúpenie. Takže dozvedel som sa nasledovné veci, pán Podmanický. Že ľudia, ktorí teda sú v Bratislave a v Košiciach a v Prešove a majú problém, tak sa majú ísť liečiť do Žilinského kraja. Tomuto som porozumel dobre, lebo ste to tam poriešili. Pán Valocký poradil niečo iné, že máme sa vrátiť do socializmu, lebo vtedy to fungovalo dobre. Tak ja neviem, tak ste to mohli urobiť. Ten SMER, tých 14 rokov, teda čo ste to robili, no tak ste sa tam mali vracať do toho socializmu a ani to ste nespravili dobre. Ešte aj váš kolega povedal, že v zásade za toho socializmu bola aj školstvo dobré. A teda v zásade vtedy to fungovalo, tak ja neviem proste, prečo fungujete v demokratickej spoločnosti? Prečo ste vôbec v parlamente, lebo za socializmu ako keby že demokracia nebola teda koníčkom, hej, ale proste bol tu nejaký ako keby že úzus, že vlastne sa počúvala strana. Takže vy navrhujete teda, že bude strana, tá bude diktovať parlamentu a na základe toho bude fungovať zdravotníctvo, školstvo. Toto som z vášho pochopil, z vášho vystúpenia. Ďakujem veľmi pekne.
20. schôdza NR SR - 1.deň - B. popoludní
Dátum: 2024-09-12
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

104. Ďakujem veľmi pekne. Myslím, že sa tu zamotávame, kolegovia. Pán Gašpar vlastne sa hlási do debaty ostošesť a už má vlastne, už niekedy ani neporozumiem, že čo tým chce povedať. Tak napr. taká zábavná záležitosť, napomenuli ste môjho kolegu Oskara Dvořáka, že prečo vôbec rieši zdravotnícke zmluvy v kontexte grantov rodiny Šimečkovej, keď už ste takto použili takýto terminus technicus. No napr. preto, že predražené zdravotnícke projekty je teda oveľa väčší a brutálny cynizmus a keď to ešte porovnávate s účtovaním malého občianskeho združenia, tak je to ešte väčší cynizmus pre vás, teda od vás. Riešite to v kontexte, kedy sa slovenské zdravotníctvo prepadáva do takých nížin, keď nemôžem už povedať slovo výšin, že nám tu proste dennodenne zomierajú ľudia zbytočne a vy namiesto toho, aby sme tu riešili zdravotníctvo a školstvo a cesty proste túto Národnú radu zamestnávate účtovaním malého občianskeho združenia. Ja si myslím a ja sa čudujem ináč, je tu málo poslancov, ktorí, tak by som povedal, normálne sú vám poslušní, že podľa mňa sa hanbia. Aj niektorí sa aj priznali. Naozaj je to taká ako keby váš trucpodnik, ja neviem už akej skupiny, jak sa voláte, či nitrianska, atď., že proste chceli ste si to presadiť a toto šou ste chceli spraviť. Ja osobne by som sa hanbil na vašom mieste.
20. schôdza NR SR - 1.deň - A. dopoludnia
Dátum: 2024-09-12
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

36. Ďakujem veľmi pekne. Michal Šimečka mal veľmi dobrý prejav, kde reagoval na obvinenia pána Gašpara, priznám sa, že ten prejav pána Gašpara bol teda výnimočne slabý a myslím si, že ani pán Gašpar neveril to, čo hovorí. (Potlesk.) A ja si myslím, že v tom prejave Michala Šimečku, aby som sa k nemu vyjadroval, chýbal jeden zásadný argument. Pán Gašpar, keď naznačoval, že môžu byť aj nejaké trestnoprávne dôsledky z tých grantov a všeličoho takéhoto, tak prečo ste nekonali? Od roku 2012 ste boli policajný prezident a namiesto toho, aby ste riešili teda podvodné rozdeľovanie grantov zo SMER-u, tak ste hladili rôzne stopy našich ľudí. To znamená, že ja by som sa vás spýtal, pán Gašpar, a teda Mišovi Šimečkovi som poradil, aby sa opýtal, keď sa mám vyjadrovať k nemu, aby teda spätne pán Gašpar svoju prácu zhodnotil a možno vrátil aj tie platy, ktoré za to dostal, keďže nekonal. Ďakujem veľmi pekne. (Potlesk.)
19. schôdza NR SR - 2.deň - A. dopoludnia
Dátum: 2024-09-11
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

24. Ďakujem veľmi pekne za tento prejav, priznám sa, že so Štefanom spolupracujem už rok veľmi intenzívne, poznám dôvody, prečo to rozprával, poznám aj kontext, v akom to rozpráva. Priznám sa, že tento prejav veľmi jasne a dobre popísal smutnú ročnú históriu tejto podľa mňa nekonštruktívnej vlády, z toho dôvodu nekonštruktívnej, že ako Štefan popísal, skrátka na jednej strane ste polroka rozhadzovali, aby ste si uhrali buď politické body alebo prepustili svojich ľudí z basy. A na druhej strane vlastne v skutočnosti týmto konsolidačným balíkom v skutočnosti necielite tie najväčšie problémy, ale v skutočnosti len látate. Chcel som o tom rozprávať viac, ale vlastne druhú časť mojej dvojminútovky by som chcel venovať ako keby kultúre v rámci tohto parlamentu, a líder opozície PS má svojho odborníka, ktorý sa prihovára najväčšej vládnej strane, ktorý sa venuje financiám. Ten človek, minister Kamenický, ani neviem, či tu je vôbec teraz, sa otočí zadkom ku Štefanovi Kiššovi, rozpráva s predsedom poslaneckého klubu SMER-u a ešte tam príde aj predsedajúci Národnej rady. Mne to pripadá že fakt úplne nefér, ja by som to ako v živote nespravil, že vlastne niekto konštruktívne rozpráva, nenadáva vám a tak ďalej a vy sa im doslova, prepáčte, otočíte zadkom, mne to pripadá nefér, viem, že to tu takto prebiehalo, pán Richter možno vie, že je to štandard, ale mne ako nováčikovi to vôbec ako štandard nepripomína. Ďakujem.
15. schôdza NR SR - 12.deň - A. dopoludnia
Dátum: 2024-06-28
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

196. Ďakujem veľmi pekne. Lojzo, trošku nebudem súhlasiť. Myslím si, že snaha apelovať je najefektívnejší spôsob, čo môže urobiť opozícia. Je to vlastne apelovanie na konkrétnych ľudí. Ja si myslím, že aj poslanci, racionálni poslanci HLAS-u a SMER-u, ktorí síce veci vidia mocensky, ale tiež mám pocit, že sa hanbia jak psi, chudáci, že proste, že či jakým spôsobom s nimi nejaký... malá, bezvýznamná strana točí a vydiera ich, a proste hanbia sa, chudáci. Proste ako to budú vysvetľovať doma svojim deťom, ktoré proste sú možno aj z inej generácie, stretávajú sa, že akým spôsobom proste nemôže ako keby že sa postaviť väčšina v koalícii a proste odmietnuť vydieračské spôsoby bezvýznamnej strany. To je prvá vec. Apelovanie je dobré aj preto, lebo vlastne to vidia občania. Oni toto sledujú. Ja som teraz dostal niekoľko esemesiek od ľudí, ktorí proste povedali, že bojujte, riešte to, lebo proste napriek tomu, že, že proste asi to presadia, tak aspoň si vypočujú naše názory a vypočujú si možno niekedy protinázory koalície. A vidím, že sa to prihlásil pán Muňko, tak som zvedavý, že čo povie na obhajobu tejto deštrukcie kultúry v podaní SNS. A ja si myslím, že v tomto parlamente apel vyvoláva protireakciu a teším sa na ňu, takže, Lojzo, nesúhlasím, myslím si, že apelovanie dôležité. A čo sa týka pani Kolíkovej, myslím, že sme to vyjadrili veľmi jasne. Máme plnú solidaritu s tým, akým spôsobom vo svojom výbore konala, a myslím si, že ďalšia demonštrácia sily tejto koalície je, je na hanbu.
15. schôdza NR SR - 12.deň - A. dopoludnia
Dátum: 2024-06-28
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

170. Ďakujem veľmi pekne. Vypočul som si príhovor kolegyne Plavákovej, ktorá veľmi emotívne vlastne dala do porovnania to, že v zásade dnes sme nemohli dopočúvať správu o naozaj že dezolátnom stave ľudských práv na Slovensku, ako sú porušované ľudské práva a vôbec sociálna úroveň najchudobnejších alebo najohrozenejších skupín tohto obyvateľstva . Na to máme ombudsmana, tento inštitút na Slovensku vznikol v zásade v začiatkoch našej demokracie, aby niekoho, kto nemá obranu, ochraňoval. My sme tu na začiatku tohto volebného obdobia proste počúvali, veľmi poctivo sme vás počúvali, ja konkrétne som počúval napríklad pána Gašpara alebo mnohých iných smerákov, ako obhajovali tých, ktorí povedzme za Matovičovej vlády boli vo väzení, ako sa na nich páchala neprávosť a hovorilo sa asi o nejakých desiatich ľuďoch . Dokonca som si aj tú vašu brožúrku prečítal, ktorá tu bola, myslím, proti pravidlám rozdistribuovaná, a... Ale počúval som vás. A teraz vy ste si nevypočuli normálne inštitúciu, lebo ombudsman je inštitúcia, ste ho prerušili, aby proste nejaká „Slovenská národná skaza“ tu mohla mať svoju svoju inš... svoj, svoj vplyv na filmový priemysel. To je neuveriteľné! Vy sa proste nechávate vydierať jedným bezvýznamným politickým prúdom, ktorý tu len kričí a ktorý proste vás každú chvíľu každých, podľa mňa každý druhý deň nejakým spôsobom priškripne. Však to sa nehanbíte? Ja sa normálne, že ja by som sa hanbil, že táto vláda bude pomenovaná ako vláda, ktorá visela na trenkách Slovenskej národnej strany.
15. schôdza NR SR - 12.deň - A. dopoludnia
Dátum: 2024-06-28
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

124. Ďakujem veľmi pekne. Úplne neúmyselne, ale budem vlastne ako keby nadväzovať na poslanca Valáška, ale budem reagovať teda na pána Hajka. Je to taký, taký paradox, lebo vlastne my sa pánom Hajkom sme na úplne rozdielnych ideologických ako kebyže póloch slovenskej politiky. Ja som čítal napríklad jeho knihu Nezrelá republika, kde som relatívne s mnohými vecami interpretácie slovenských dejín nesúhlasil. Pre mňa to bola ako keby častokrát aj novinka, takáto interpretácia a tak ďalej. Ale nikdy by ma nenapadlo pána Hajka vylučovať z debaty, naopak, je super, že majú ľudia inú interpretáciu dejín, majú iné názory a tak ďalej. Ale tu obidvaja spoločne bojujeme za to, aby proste to nerozhodovala nejaká politická strana bez mandátu, vydieračská politická strana, ale aby proste tu boli jasné pravidlá diskusie, aby to boli jasné pravidlá rozhodovania o tom, kto dostane a za akých pravidiel povedzme dotáciu na film, alebo nie. A obidvaja sa opierame o odbornú verejnosť. O koho iného sa treba opierať, ako o tých, ktorí v tom ekosystéme žijú, ako tí, ktorí reálne sú jeho aj spolutvorcovia, sú a nezabudneme to povedať, sú z 85 % jeho spolufinancovači alebo spolufinancovatelia. To je dôležité. Lebo 15 % do toho fondu v skutočnosti prispieva len štát a v skutočnosti to tak vyzerá, že SNS chce cestovať v prvej triede s lístkom na druhú. To znamená, že z pätnástimi percentami chce mať väčší rozhodovací hlas ako tí, ktorí financujú 85 %. Takže tu si, páni koaliční partneri, pozrite, že toto nie je súboj medzi liberalizmom a národniarstvom alebo konzervativizmom, tu je súbor... teda súboj o pravidlá, o pravidlá, normálne pravidlá demokratickej súťaže.
15. schôdza NR SR - 12.deň - A. dopoludnia
Dátum: 2024-06-28
Poslanec: Štefunko, Ivan (PS)
Druh vystúpenia: Vystúpenie v rozprave

104. Ďakujem veľmi pekne. Tina mala veľmi dobré vystúpenie, kde pomenovala mnoho vecí, mňa zaujal ten bod o vkuse a o tom, že je až trestuhodné, že v tejto krajine máme proste vykladačov vkusu. Špeciálne je to zábavné, keď to hovorí Slovenská národná straka, strana, ktorá proste si ukradne každú jednu korisť, ktorú proste vidí v každom hniezde. Moja predrečníčka povedala, že sú tu traja, teda siedmi poslanci sú tu, traja poslanci , ktorí proste, ktorých to absolútne nezaujíma a v zásade sa zmierili s tým, že koalícia musí rešpektovať neuveriteľné vydieranie jednej bezvýznamnej strany, ktorá má meno podľa nejakej bájnej predchodkyne, a tí chudáci národní buditelia sa v hroboch obracajú . Proste to boli ľudia, ktorí študovali v zahraničí, prišli na Slovensko, robili osvetu a vy ste domasedi, bojíte sa cudzieho a chcete formovať proste kultúru podľa vkusu pána Michelka alebo iných... hm... a budem slušný. Takže proste aj ten, ktorý sa necháva vydierať, vážení smeráci a hlasáci, sa stávate vinnými, proste sa stávate vinnými, že proste kvôli tomu, aby ste mohli realizovať vaše iné zámery s touto krajinou, tak vlastne umožňujete demolovať a deštruovať kultúru a životné prostredie v podaní Slovenskej národnej strany, ktorá proste nemá na to ani, aby, aby proste sa dostala do Európskeho parlamentu alebo aby proste vedela presvedčiť ináč voličov ako cez vydieranie svojich partnerov. Je to že strašná škoda... (Prerušenie vystúpenia časomerom.)
15. schôdza NR SR - 11.deň - A. dopoludnia
Dátum: 2024-06-27
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

52. Ďakujem veľmi pekne, Lucia, za tento príspevok. Priznám sa, že ma nechal smutným a ešte smutnejším, že v akej dobe žijeme. Len taká malá historická perspektíva... na Slovensku alebo Československo zbavovalo za bývalého režimu komunistického štátneho občianstva ľudí, ktorí chceli ujsť za slobodou. Momentálne my zbavujeme štátneho občianstva ľudí, častokrát takých ľudí, ktorí išli študovať do zahraničia, ktorí sa naučili nejaké zručnosti. V zásade si vybrali školu mimo Slovenska, čo je škoda, ale mohli sa vrátiť na Slovensko a priniesť nové svoje zručnosti a vedomosti a tak ďalej. A Slovensko každoročne stráca občanov z hľadiska demografického, to znamená, že sa rodí menej ľudí, ako zomiera. A zároveň ešte my vyháňame kvalitných občanov a občianky za to, že proste prejavili svoju, nazveme, svoje sebaurčenie z hľadiska proste lásky a povedzme osobného života. Myslím si, že z ekonomického hľadiska je to extrémne nebezpečné. Každý mesiac sa tu bavíme o tom, ako treba zvyšovať dôchodky práve preto, lebo demograficky to nebudeme vedieť ako kebyže pokryť, a zároveň vyháňame vlastných občanov, ktorí chcú občianstvo. Lebo to nie sú žiadni proste odľudi, ktorí sa, ktorí sa hanbia za Slovensko. Oni chcú to občianstvo! Oni chcú byť príslušní ku našej krajine, ktorej vlajky tu všade vidíme. A my ich vyháňame za to, že našli lásku ináč? To ideme vyháňať všetkých tých, čo majú frajerky a čo majú rôzne iné ako kebyže nemanželské vzťahy? Ďakujem.
15. schôdza NR SR - 6.deň - A. dopoludnia
Dátum: 2024-06-19
Poslanec: Štefunko, Ivan (PS)
Druh vystúpenia: Vystúpenie v rozprave

55. Dobrý deň. Pán predsedajúci, vážený pán minister, Michal, milí futbaloví fanúšikovia, som rád, že môžem znova vystúpiť k tejto, k tejto téme o úľavách pre poľnohospodárov a znova, ako som povedal, my ako PS sme podporili skrátené legislatívne konanie práve preto, lebo si myslíme, že skrátené legislatívne konanie je vlastne, nazvime to, že sa, že tento zákon spĺňa podmienky na skrátené legislatívne konanie. Ospravedlňte môj hlas, som, som trošku chorý. Zároveň sme ale hovorili, že bude znova treba schvaľovať podobný zákon práve kvôli tomu, že v marci, kedy sme o tom diskutovali, sme už vedeli, že sa to bude predlžovať a dokonca, že Európska komisia nám neschváli pomoc pre potravinárov a sme vám hovorili, že zbytočne je podporovať sladené nápoje, špeciálne keď teraz zdaňujete tie sladené nápoje, a že treba podporiť len tých, čo najviac potrebujú túto pomoc, a teda sú to tí poľnohospodári, ktorí od 4.30 h sa starajú o ten dobytok alebo o svoje polia. Nepočúvali ste, ale, samozrejme, nevadí, napriek tomu tento zákon podporíme. Podporíme ho preto, lebo farmári bojujú na rôznych frontoch. Po prvé, stále im neboli vyplatené priame platby. My tu rozprávame o 17 mil. eur, ktorý keď rozrátate na každého jedného pôdohospodára a dokonca sa to nebude týkať všetkých, lebo to sa týka len sociálneho poistenia zamestnancov a nie všetci pôdohospodári sú zamestnanci, ale sú to aj samostatne hospodáriaci roľníci alebo živnostníci, to znamená, že reálne sa týchto 17 mil. eur, o ktorých sa bavíme, nebude týkať všetkých poľnohospodárov. Tých sa týkajú priame platby, ktorým ste stále nevedeli zabezpečiť, a to sú oveľa, oveľa väčšie peniaze a sú to peniaze, ktoré prichádzajú z Európskej únie a ktoré hrozia, že nám prepadnú. Bavíme sa o stámiliónoch eur, nie o jednotkách miliónov eur. Zároveň pôdohospodári sú ohrození tým, že si zobrali leasingy na svoje stroje, úvery na svoje zásoby, zobrali si na pôžičku hnojivá alebo, alebo krmivá, alebo osivá a tým, že sa do 30. júna nepodarí vyplatiť všetky priame platby, tak dávame pôdohospodárov do veľmi zložitej situácie. A na toto by som chcel upozorniť, že napriek tomu, že vám za tento, na túto, za túto náplasť zahlasujeme, treba riešiť na iných frontoch oveľa, oveľa väčšie problémy. Zároveň sme pred dvoma alebo troma mesiacmi schvaľovali v tomto pléne záručný mechanizmus pôžičiek pre pôdohospodárov, ktorí sú ohrození, neviem, ako to dopadlo, zatiaľ sme nemali žiadny, žiadnu správu od predmetného ministerstva, respektíve o SZRB (reakcia z pléna), ako to, okej, tak super, tak ďakujem za informáciu. To znamená, že summa summarum, veľmi apelujeme, aby sme namiesto malých náplastí, nálepiek riešili oveľa väčší problém, ktorý sa plošne týka všetkých pôdohospodárov a ktorých priame platby, respektíve ich nevyplatenie existenčne ohrozuje. Takže dbajte na to a ďakujem veľmi pekne za vypočutie.
15. schôdza NR SR - 3.deň - B. popoludní
Dátum: 2024-06-13
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

140. Ďakujem veľmi pekne. Daroval som vám desať sekúnd môjho vystúpenia. Slovo almužna sa používa veľmi často ako prirovnanie k niečomu, že je to proste naozaj málo voči niečomu, čo naozaj čaká a nie je vyplatené. Takže to len tak. Ja nehovorím, že 18 mil. eur je almužna, keby to niekto dostal, napríklad vy alebo, alebo nejaký minister a tak ďalej. Takže to len taká akože okienko, čo sa týka jazykovej vedy.
15. schôdza NR SR - 3.deň - B. popoludní
Dátum: 2024-06-13
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

101. Ďakujem veľmi pekne, pán Muňko, za vašu faktickú poznámku. Neviem úplne o tom a asi som nečítal dnešné noviny, že sa bude Nord Stream 2 obnovovať, to neviem, ale viem, že ho chceli akože postaviť a agresívne Rusko vyvolalo vojnu a teda vlastne sa to zastavilo. Ale možno, možno máte iné informácie. V ostatných veciach vlastne súhlasím. Jediné vám odpoviem na tú vašu otázku, že kde zobrať tie peniaze? No tak vlastne pred ôsmimi mesiacmi v rámci prezidentskej kampane pána Pellegriniho ste tu zadotovali všetky domácnosti en bloc, či je to bazén, či je to proste sauna, proste zlacnenou energiou a to ste mohli ušetriť a mohlo, mohlo 800 mil. ísť na efektívnu schému dotácií tepelných čerpadiel do domov na východnom Slovensku, alebo, alebo len pre ľudí s nižšími príjmami a tak ďalej, mohlo to byť, mohlo by, mohlo to byť len pre ľudí, ktorí trpia energetickou chudobou napríklad. Ja ako sociálne cítiaci človek, ktorý, ktorý je presvedčený, že treba podporiť finančne tých, ktorí sú na dne, a pomôcť tým, čo sú schopní vzlietnuť, tak mám pocit, že by sme toto podporili. Nie, vy ste tu obhajovali, aby každý en bloc dostal dotáciu. Takže s tým nesúhlasím, ale ináč si rozumieme. A čo sa týka poháňania, poháňania, alebo teda toho, čo si hovoril o tých tepelných, teda o jadrových elektrárňach, tak to ja s tým priznám sa, že až tak nemám spoločné, len vám držím palce, aby ste teda ten blok dostavali a aby to nebolo tak jak tá diaľnica Bratislava – Košice.
15. schôdza NR SR - 3.deň - A. dopoludnia
Dátum: 2024-06-13
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

38. Ďakujem veľmi pekne. Pán Šimko, veď my si rozumieme. Jediné možno je ako kebyže definícia, jadro nie je považované za obnoviteľný zdroj. Ja som hovoril o obnoviteľnom zdroje. Nehovorím, nehovorím o bezemisných zdrojoch, hovorím o obnoviteľných zdrojoch. To znamená, že, ako som povedal v mojom prejave, myslím si, že jadro je dôležitým stabilizačným prvkom našej energetiky. Lenže keď my teraz navyšujeme podiel jadra novou elektrárňou do budúcnosti, sme počuli minulý týždeň alebo predminulý týždeň, tak vlastne tým pádom sa bude znižovať ten podiel obnoviteľných zdrojov a ten rozvoj stále mešká. Proste vy ste povedali 650, ale stále nevidíme, že kedy, kedy, že kde sú tie výzvy a tak ďalej. A keď bude aplikovaný ten návrh toho G-komponentu, ako je navrhnutý teraz, a tak tým pádom proste sa nebudú rozvíjať obnoviteľné zdroje, lebo vlastne budú likvidačné tie podmienky, ktoré momentálne navrhuje ÚRSO. Takže to je, to je prvá vec. A druhá vec, veď samozrejme, že plyn, ja som nepovedal, že zastavte plyn, ja som povedal, že je veľmi dôležitý pre niektoré oblasti priemyslu, ako ste povedali, napríklad, no však nebudem, nebudem to opakovať, ale je napríklad v oblastiach, kde my môžeme aplikovať napríklad tepelné čerpadlá v tých odľahlých oblastiach, tak tam by sme to mohli začať robiť. A nerobíme to. Ďakujem.
15. schôdza NR SR - 3.deň - A. dopoludnia
Dátum: 2024-06-13
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

18. Ďakujem veľmi pekne, Tina, že si spomenula dôležitosť vzdelávania ukrajinských detí. Dokonca si spomenula aj to, ako je dôležité nielen z humanistického hľadiska, ale aj z ekonomického hľadiska pre našu krajinu tieto deti a týchto mladých ľudí privítať. Na jednej strane je super, že je tu pani ministerka hospodárstva, vlastne plačeme, ako nemáme dostatok pracovných síl, dokonca aj možno aj za jej mandát ako ministerky hospodárstva dospejú niektoré z tých detí, zo 16 už bude mať 18 a budú môcť plnohodnotne pracovať, a keď nebudú mať dostatočné vedomosti a znalosti, tak ich nebudeme vedieť prijať do pracovného procesu. Ale ja si myslím, že tento dôvod nečinnosti nie je len neschopnosťou minulých alebo aj terajších vlád, ale je to trošičku aj taký ten nacionalizmus, lebo minimálne jedna, ak nie dve strany tejto vládnej koalície proste nechcú svojim voličom hovoriť, že v zásade chcú pomáhať Ukrajincom, lebo proste je to pre nich komplikované vysvetľovať svojim voličom, ktorých akože manipulujú na proruské postoje. To znamená, že poďme sa pozrieť, keby, keby nacionalistické alebo národné sily chceli dobro pre túto krajinu, tak vytvoria pracovné podmienky v kontexte vzdelávania pre odídencov, ktorí sa tu zabývavajú, ktorí si v našej krajine našli domovinu a dokonca rozmýšľajú, že by tu aj zostali. Čo v zásade svojím spôsobom nie je úplne dobré voči Ukrajine, ktorá sa bude musieť obnovovať, ale môžu mať aj dve domoviny. Ďakujem veľmi pekne.
15. schôdza NR SR - 9.deň - B. popoludní
Dátum: 2024-06-25
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

8. Ďakujem veľmi pekne. Tak ja už len na záver to zhrniem pre pamäť tohto národa, pre možno internet, ktorý si to zapamätá. V tomto návrhu zákona predkladáme spoločne s mojimi kolegami za hnutie SLOVENSKO návrh, aby rodičia, ktorí sa starajú o ťažko znevýhodnené deti, momentálne ten mesačný príspevok je 569 eur pre ťažko zdravotne znevýhodnených. Pri deťoch je to navýšené o sto euro, čiže mesačne majú 669 eur. Z toho majú sa postarať, z týchto peňazí sa majú mesačne postarať o svoje ťažko znevýhodnené dieťa. A my navrhujeme, aby ten príspevok pri deťoch do 18 rokov bol o dvesto euro naviac, to znamená, aby to bolo 869 eur. Nie je to žiadna vysoká suma. Nie sú to státisíce, nie sú to milióny. Je to o 200 euro naviac pre, práve pre tieto deti, ktoré to najviac potrebujú. Na záver chcem len povedať, že o tom, aký silný je štát, svedčí to, ako sa vie postarať o svojich najslabších. Tak dnes, vážení páni poslanci, panie poslankyne, hlavne vyzývam poslancov a poslankyne z vládnej koalície, drvivá väčšina z nich sa označuje za sociálnych demokratov, z tohto miesta ich vyzývam, aby aspoň takouto sumou, keď máme na, navyše na stíhačky, máme na výlety vládnych predstaviteľov vládnym špeciálom na futbal, keď máme na to, aby sme premiérovi zvyšovali plat o 5-tisíc eur mesačne a ministrom o 3-tisíc eur mesačne, ak má štát na to, aby, aby pridal ministerstvu, ktoré bolo novovytvorené, 200 mil. eur ročne, ak na toto všetko sú peniaze v tomto štáte, myslím si, že 200 euro mesačne navyše pre rodiny, ktoré sa starajú o svoje detičky, ktoré sú ťažko zdravotne znevýhodnené, tak na to by si štát určite tie peniaze mal nájsť. Uvidíme, ako to dopadne pri hlasovaní vo štvrtok, ale chcem aj touto cestou vyzvať všetkých, aby tento zákon podporili a pomohli týmto rodinám. Ďakujem pekne.